SPRC บวก 3% ลุ้นกำไร Q4 ฟื้นแตะ 3 พันลบ. อานิสงส์ค่าการกลั่น-ราคาน้ำมันพุ่ง
SPRC วิ่ง 3% โบรกฯชูเป้า 14 บ. มองกำไรไตรมาส 4 จะฟื้นตัวแรงแตะ 3 พันลบ. จากค่าการกลั่นที่ปรับตัวขึ้น และราคาน้ำมันดีกว่าคาด คาดจะกลับมาจ่ายปันผลในปี 65
29 ต.ค. 2564

ผู้สื่อข่าวรายงานว่าวันนี้ (29 ต.ค. 2564) ราคาหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ปิดภาคเช้า อยู่ที่ระดับ 10.60 บาท เพิ่มขึ้น 0.30 บาท หรือ 2.91% โดยทำจุดสูงสุดที่ 10.60 บาท และทำจุดต่ำสุดที่ 10.30 บาท ด้วยมูลค่าการซื้อขาย 50.29 ล้านบาท

นายจักรพงศ์ เชวงศรี นักวิเคราะห์ บล.กสิกรไทย คาดการณ์กำไรสุทธิของ SPRC ในไตรมาส 4/2564 จะฟื้นตัวแรง โดยคาดกำไรสุทธิจะอยู่ที่ 3,000 ล้านบาท ซึ่งหลักๆมาจาก Inventory Gain ราว 2,500 – 3,000 ล้านบาท จาก GRM ปรับตัวขึ้นจาก 3 เหรียญสหรัฐ/บาร์เรล เป็น 7 เหรียญสหรัฐ/บาร์เรล ทำให้ core profit พลิกกลับมาเป็นบวกครั้งแรกในรอบ 5 ไตรมาส
อีกทั้งบริษัทปรับประมาณการณ์กำไรสุทธิปี 2564 ขึ้น 97% จาก Oil Inventory Gain ที่ราคาน้ำมันดีกว่าคาด โดยปรับขึ้นจาก 3,000 ล้านบาท เป็น 5,700 ล้านบาท ขณะในปี 2565 – 2566 ปรับขึ้น 12% และ 16% ตามลำดับ จากคาดการณ์ค่าการกลั่นปรับเพิ่มขึ้น ซึ่งด้วยภาพตรงนี้คาดว่า SPRC จะกลับมาจ่ายปันผลสำหรับปี 2565 ได้ และน่าจะทำให้เป็นจุดดึงดูดของกองทุนกลับเข้ามาถือ SPRC อีกครั้ง เนื่องจากมีการจ่ายปันผลในอัตราที่สูง คาดว่าจะจ่ายปันผลอย่างต่ำ 3 – 6%
ส่วนผลการดำเนินงานในไตรมาส 3/2564 คาดกำไรสุทธิจะอยู่ที่ 258 ล้านบาท ลดลงจากไตรมาส 3/2563 ที่ 4% และลดลงจากไตรมาส 2/2564 ที่ 67% จาก GRM ยังติดลบ ที่ระดับ 2.40 เหรียญสหรัฐ/บาร์เรล ต่ำกว่าเบรกอีเว้นท์ที่อยู่ที่ 4 เหรียญสหรัฐ/บาร์เรล และ Refinery Operating range ก็ลดลง 9% จากช่วงเดียวกันของปีก่อน และ 5% จากไตรมาสก่อนหน้า มาอยู่ที่ 130 Kbd เป็นผลมาจากการแพร่ระบาดของโควิด-19 ที่ลดความต้องการใช้ในประเทศลง และมีการปิดซ่อมบำรุงโรงกลั่น 5 วัน ในไตรมาสนี้ ยังคงคำแนะนำ “ซื้อ” ราคาเป้าหมาย 14 บาท
 